ติดโคมไฟให้โลก เผื่อเอเลี่ยนผ่านมาเห็น ความพยายามล่าสุดในการค้นหาสิ่งมีชีวิตนอกโลก
เรื่องราวของมนุษย์ต่างดาวนั้นอยู่คู่กับมนุษย์เรามาอย่างยาวนาน แต่จนถึงปัจจุบันก็ยังไม่มีหลักฐานทางวิทยาศาสตร์มายืนยันว่ามนุษย์ต่างดาวมีจริงแต่เชื่อว่าหลายๆ คนก็หวังให้พวกเขาเหล่านั้นดำรงอยู่ร่วมกับเราในเอกภพแห่งนี้ล่าสุด เจมส์ คลาร์ก นักศึกษาด้านดาราศาสตร์จากสถาบันเทคโนโลยีแมสซาชูเซตส์ (MIT) เสนอวิธีติดต่อกับมนุษย์ต่างดาวด้วยการนำเทคโนโลยีเลเซอร์มาสร้าง โคมไฟ เพื่อดึงดูดความสนใจจากสิ่งมีชีวิตนอกโลกที่อยู่ห่างไกลได้ในระดับปีแสงเลยทีเดียวผลงานนี้เป็นโปรเจกต์จบในรายวิชาเซนเซอร์และอุปกรณ์ของยานอวกาศและอากาศยานของคลาร์ก ซึ่งได้รับการตีพิมพ์ในวารสาร The Astrophysical Journal โดยเขาเสนอให้ใช้เลเซอร์พลังงานสูง 1-2 เมกะวัตต์ยิงผ่านกล้องโทรทรรศน์ที่มีเส้นผ่านศูนย์กลางหน้ากล้อง 30-45 เมตรออกไปในอวกาศ กล้องโทรทรรศน์จะรวมพลังงานเลเซอร์ทำให้เกิดลำแสงอินฟราเรดความเข้มข้นสูงจนเด่นกว่าอินฟราเรดที่แผ่จากดวงอาทิตย์ราว 10 เท่าหากมีนักดาราศาสตร์ต่างดาวกำลังศึกษากาแล็กซีทางช้างเผือกอยู่ พวกเขาอาจสังเกตเห็นลำอินฟราเรดนี้ได้ยิ่งไปกว่านั้น ถ้าเป็นมนุษย์ต่างดาวที่อาศัยอยู่ในระบบใกล้เคียงกับพวกเรา เช่น ดาวเคราะห์ที่โคจรรอบ Proxima Centauri ซึ่งเป็นดาวเคราะห์นอกระบบที่ใกล้โลกที่สุด หรืออยู่ในระบบเดียวกับ TRAPPIST-1 ที่ห่างจากโลกเราออกไป 40 ปีแสง แต่มีดาวเคราะห์นอกระบบโคจรอยู่รอบๆ ถึง 7 ดวง เราสามารถใช้เลเซอร์พลังงานสูงนี้เพื่อส่งข้อความสั้นๆ เป็นจังหวะเหมือนรหัสมอร์สได้ด้วย โดยใช้สัญญาณกะพริบในอัตราไม่กี่ร้อยบิตต่อวินาที แล้วจะสามารถส่งข้อความไปถึงที่หมายได้ภายในไม่กี่ปีการวิเคราะห์อย่างละเอียดพบว่าถ้าใช้เลเซอร์ที่มีความเข้มข้น 2 เมกะวัตต์ยิงผ่านกล้องโทรทรรศน์หน้ากล้อง 30 เมตร จะสามารถสร้างสัญญาณที่แรงพอให้นักดาราศาสตร์บน Proxima Centauri b สังเกตเห็นได้ ในทำนองเดียวกัน ถ้าใช้เลเซอร์ที่มีความเข้มข้น 1 เมกะวัตต์ยิงผ่านกล้องโทรทรรศน์หน้ากล้อง 45 เมตร ก็จะสามารถส่งสัญญาณไปถึงนักดาราศาสตร์ในระบบดาว TRAPPIST-1 ได้แม้แนวคิดเกี่ยวกับการสร้างสัญญาณดึงดูดเอเลี่ยนจะดูไกลเกินกว่าจะเป็นไปได้ แต่คลาร์กเชื่อว่าด้วยเทคโนโลยีในปัจจุบันบวกกับการพัฒนาในอนาคตอันใกล้ น่าจะทำให้เรื่องนี้เป็นจริงได้ในอนาคตอันใกล้นี้ความจริงเทคโนโลยีในปัจจุบันของโลกเราก็สามารถสร้างแสงเลเซอร์ที่ว่านี้ได้แล้ว โดยเลเซอร์ที่มีความเข้มข้น 1-2 เมกะวัตต์นั้นเท่ากับที่กองทัพอากาศของสหรัฐอเมริกาใช้ในการทำลายจรวดขีปนาวุธ ส่วนเรื่องของกล้องโทรทรรศน์นั้น แม้ในปัจจุบันจะยังไม่มีกล้องโทรทรรศน์แบบใช้แสงใหญ่อย่างที่คลาร์กคำนวณไว้ แต่นักดาราศาสตร์เองก็มีแผนจะสร้างกล้องขนาดใหญ่ยักษ์ขึ้นอีก 2 ตัวในประเทศชิลี นั่นคือกล้องโทรทรรศน์ Giant Magellan ซึ่งหน้ากล้องใหญ่โตถึง 24 เมตร และกล้อง E-ELT ซึ่งมีหน้ากล้องใหญ่ถึง 39 เมตรทว่างานนี้ก็มีความเสี่ยงอยู่มากเหมือนกันหากไม่นับว่ามนุษย์ต่างดาวที่มองเห็นอาจเป็นภัยคุกคามมนุษยชาติ คลาร์กยอมรับว่าลำแสงที่สร้างขึ้นอาจมีความหนาแน่นฟลักซ์ถึง 800 วัตต์ต่อตารางเมตร ซึ่งอาจเป็นอันตรายต่อสายตาหากมีใครมองมันโดยตรง นอกจากนี้ยานอวกาศ ดาวเทียม หรือกล้องโทรทรรศน์อวกาศที่โคจรรอบโลก หากถูกลำแสงนี้เข้าไปก็อาจเสียหายได้เช่นกันคลาร์กบอกว่าสถานที่ที่ปลอดภัยที่สุดหากจะสร้างเลเซอร์ดึงดูดมนุษย์ต่างดาวขึ้นมาจริงๆ คืออีกด้านของดวงจันทร์ในทางกลับกัน คลาร์กมองว่าหากมีมนุษย์ต่างดาวพยายามส่งสัญญาณเช่นเดียวกันนี้หาเราบ้าง กล้องโทรทรรศน์ขนาดหน้ากล้องเพียง 1 เมตรขึ้นไปก็สามารถตรวจจับได้แล้ว เพียงแต่ต้องหันกล้องไปในทิศทางตรงกับสัญญาณแบบพอดีเป๊ะจึงจะสังเกตเห็นฟังแนวคิดของเขาแล้วอย่าเพิ่งหัวเราะ เพราะหลายๆ แนวคิดที่เต็มไปด้วยจินตนาการจนฟังดูน่าขบขันในอดีต ได้ถูกพลังแห่งวิทยาศาสตร์เสกให้กลายเป็นความจริงในปัจจุบันอย่างที่เราเห็นๆ กันอยู่รอบตัวมาแล้วภาพ: MIT Newsพิสูจน์อักษร: อ้างอิง: 
เจมส์ คลาร์ก นักศึกษาด้านดาราศาสตร์จากสถาบันเทคโนโลยีแมสซาชูเซตส์ (MIT) เสนอวิธีติดต่อกับมนุษย์ต่างดาวด้วยการนำเทคโนโลยีเลเซอร์มาสร้าง โคมไฟ เพื่อดึงดูดความสนใจจากสิ่งมีชีวิตนอกโลกที่อยู่ห่างไกลได้ในระดับปีแสงเขาเสนอให้ใช้เลเซอร์พลังงานสูง 1-2 เมกะวัตต์ยิงผ่านกล้องโทรทรรศน์ที่มีเส้นผ่านศูนย์กลางหน้ากล้อง 30-45 เมตรออกไปในอวกาศ หากมีนักดาราศาสตร์ต่างดาวกำลังศึกษากาแล็กซีทางช้างเผือกอยู่ พวกเขาอาจสังเกตเห็นลำแสงอินฟราเรดนี้ได้แม้แนวคิดเกี่ยวกับการสร้างสัญญาณดึงดูดเอเลี่ยนจะดูไกลเกินกว่าจะเป็นไปได้ แต่คลาร์กเชื่อว่าด้วยเทคโนโลยีในปัจจุบันบวกกับการพัฒนาในอนาคตอันใกล้ น่าจะทำให้เรื่องนี้เป็นจริงได้ในอนาคตอันใกล้นี้